b'\n_START_ARTICLE_\nGreitasis traukinys\n_START_PARAGRAPH_\nGreitasis traukinys yra gele\xc5\xbeinkelio keleivinio transporto tipas, kuris pasi\xc5\xbeymi didesniu traukini\xc5\xb3 grei\xc4\x8diu, nei \xc4\xafprastai. Da\xc5\xbeniausiai traukini\xc5\xb3 greitis svyruoja nuo 200 km/h Europoje ir apie 145 km/h JAV. Kadangi n\xc4\x97ra vienodo standarto, l\xc4\x97tesni traukiniai taip pat gali b\xc5\xabti priskiriami greitiesiems._NEWLINE_Nors greitieji traukiniai skirti tik keleiviams, ta\xc4\x8diau kai kuriose \xc5\xa1alyse jie naudojami ir kroviniams ve\xc5\xbeti. Pranc\xc5\xabzijoje jais ve\xc5\xbeamos pa\xc5\xa1to siuntos._NEWLINE_Tobulinant traukini\xc5\xb3 technologijas, j\xc5\xb3 greitis did\xc4\x97jo, o savyb\xc4\x97s ger\xc4\x97jo. Jau 1933\xc2\xa0m. Europoje kai kurie traukiniai va\xc5\xbein\xc4\x97jo iki 160 km/h grei\xc4\x8diu. Ta\xc4\x8diau oficialiai pirmuoju greituoju traukiniu laikomas Japonijoje sukurtas \xe2\x80\x9eKawasaki\xe2\x80\x9c kompanijos traukinys, 1964\xc2\xa0m. prad\xc4\x97j\xc4\x99s komercinius mar\xc5\xa1rutus, pasiekdamas 200 km/h greit\xc4\xaf._NEWLINE_Daugumoje valstybi\xc5\xb3 (Japonijoje, Taivane, Ispanijoje), kuriose gele\xc5\xbeinkelio v\xc4\x97\xc5\xbe\xc4\x97s yra kitokio v\xc4\x97\xc5\xbe\xc4\x97s plo\xc4\x8dio, visos naujai tiesiamos greit\xc5\xb3j\xc5\xb3 gele\xc5\xbeinkeli\xc5\xb3 linijos yra standartin\xc4\x97s v\xc4\x97\xc5\xbe\xc4\x97s.\n_START_SECTION_\nGrei\xc4\x8dio rekordai\n_START_PARAGRAPH_\nIlg\xc4\x85 laik\xc4\x85 grei\xc4\x8diausiais traukiniais, va\xc5\xbein\xc4\x97jan\xc4\x8diais komerciniais mar\xc5\xa1rutais, buvo laikomi pranc\xc5\xabz\xc5\xb3 \xe2\x80\x9eTGV\xe2\x80\x9c kompanijos greitieji traukiniai, pasiek\xc4\x99 320 km/h greit\xc4\xaf. 2015\xc2\xa0m. grei\xc4\x8diausias komercijoje naudojamas traukinys yra \xc5\xa0anchajaus maglev traukinys, pasiekiantis 430 km/val. greit\xc4\xaf. Traukinys kursuoja tarp \xc5\xa0anchajaus Pudongo tarptautinio oro uosto ir Pudongo rajono. 30,5\xc2\xa0km ilgio mar\xc5\xa1rut\xc4\x85 traukinys \xc4\xafveikia per 8 minutes._NEWLINE_Grei\xc4\x8diausiu keleiviniu traukiniu tapo \xe2\x80\x9eShinkansen L0\xe2\x80\x9c. 2015\xc2\xa0m. baland\xc5\xbeio 21 d. ma\xc5\xa1inisto valdomas septyni\xc5\xb3 vagon\xc5\xb3 \xe2\x80\x9eShinkansen L0\xe2\x80\x9c serijos magnetin\xc4\x97s levitacijos traukinys i\xc5\xa1vyst\xc4\x97 603 km/h greit\xc4\xaf.'